## Prop de 200 experts del sector hortofructícola se citen a València per a participar en l’Assemblea General de les Regions Europees Productores de Fruites i Hortalisses

*** El director general de la Indústria i Cadena Agroalimentària ha sigut l’encarregat d’inaugurar les jornades
* L’Assemblea de la Regions Europees Productores de Fruites i Hortalisses celebra 25 anys de compromís amb el sector hortofructícola**

Prop de 200 experts del sector hortofructícola de diferents països d’Europa participen durant hui i demà en l’Assemblea General les Regions Europees Productores de Fruites i Hortalisses, que s’està celebrant a la ciutat de València per a, a més de triar els seus nous dirigents, celebrar els 25 anys de compromís amb el sector hortofructícola europeu.

El director general de la Indústria i Cadena Agroalimentària, Ernesto Fernández, ha inaugurat les jornades i ha expressat “el profund agraïment de la Generalitat per haver triat la ciutat de València per a celebrar este esdeveniment tan significatiu per al sector agroalimentari europeu”.

Ernesto Fernández ha assenyalat que “els 25 anys representen l’esforç col·lectiu de milers de productors i organitzacions, que al llarg dels anys han aconseguit avanços notables en termes de sostenibilitat i qualitat. Este aniversari és un moment per a reflexionar sobre el que s’ha aconseguit i per a renovar el nostre compromís amb el futur de l’agricultura a Europa”.

La Conselleria d’Agricultura, Aigua, Ramaderia i Pesca dona suport a la celebració a la ciutat de València d’esta assemblea general d’AREFLH, “convençuts que es reforçaran els compromisos amb el sector hortofructícola, a més d’impulsar la col·laboració entre les administracions públiques i les organitzacions del sector per a avançar en la seua sostenibilitat i competitivitat”, ha subratllat el director general.

En este sentit, Fernández ha agraït la presència dels representants del sector primari de la Comunitat Valenciana, així com a totes les entitats i les organitzacions que col·laboren amb la Generalitat en l’organització d’este esdeveniment. “El seu compromís i esforç són fonamentals per a continuar avançant en els reptes que enfronta la nostra agricultura”.

Ernesto Fernández també ha felicitat a Ramón Fernández-Pacheco, conseller d’Agricultura, Pesca, Aigua i Desenrotllament Rural de la Junta d’Andalusia, que ha sigut elegit president d’AREFLH .“La seua elecció reflectix el seu compromís amb el desenrotllament rural i la sostenibilitat, i ens alegra que el seu nomenament s’haja produït a València, perquè Andalusia i la Comunitat Valenciana mantenen una col·laboració estreta en matèria agrària des de fa anys que alimenta les bones relacions entre les dos comunitats”.

El director de la Indústria i Cadena Agroalimentària ha assegurat que “gaudirem d’una jornada intensa i enriquidora, en la qual podrem compartir anàlisis, propostes i experiències que reforcen el nostre compromís amb el sector agroalimentari europeu”.

“Des de la Conselleria d’Agricultura volem agrair profundament la gran participació i l’alt nivell de les intervencions que tindrem el privilegi d’escoltar”. “Es debatran temes tan importants com la sostenibilitat, la gestió de l’aigua i el futur de la PAC, i coneixerem iniciatives innovadores que marquen el camí cap a una agricultura més eficient i responsable”, ha destacat Ernesto Fernández.

**AREFLH**

L’AREFLH agrupa més de 50 associacions nacionals de productors i cooperatives hortofructícoles de tot Europa. Des que es va crear fa 25 anys, treballa per representar els interessos del sector i promoure polítiques que afavorisquen la seua sostenibilitat, la seua competitivitat i el seu creixement i per a dur-ho a terme.

A més de les ponències previstes, i amb motiu del 25 aniversari de la fundació de l’associació, se celebrarà una retrospectiva del treball que ha realitzat l’entitat, i es duran a terme visites tècniques a la central de procés hortofructícola Greenmed a Sollana i al centre d’experiències Cajamar a Paiporta, per a conéixer de primera mà les innovacions i les millors pràctiques del sector en la regió.

Fecha: 03/04/2025